Hengelaar verdrink by Valsbaai | Maroela Media
'n Hengelaar van die Paarl het Saterdagoggend verdrink nadat golwe hom van die rotse by Rooi‑Els naby Gordonsbaai in Valsbaai meegesleur het, het die Nasionale Seereddingsinstituut van Suid-Afrika (NSRI) gesê.
Volgens Alan Meiklejohn, stasiebevelvoerder van die NSRI in Gordonsbaai, is lede van dié stasie asook lede van die NSRI in Kleinmond omstreeks 11:43 van 'n verdrinking ingelig.
'n Reddingsboot, nooddienste en die polisie is na die toneel ontbied en 'n helikopter is ook op gereedheidsgrondslag geplaas.
Met owerhede se aankoms op die toneel het hulle 'n man in die water gewaar. Die man is op die reddingsboot gelaai waar paramedici mond-tot-mond-asemhaling toegedien het. Ander paramedici het ook hand bygesit, maar daar was egter niks wat hulle vir die man kon doen nie en hy is op die toneel dood verklaar, het Meiklejohn gesê.
Die man en twee vriende het visgevang op die rotse toe golwe oor hulle gespoel het. Die twee vriende kon daarin slaag om op die rotse te bly, maar die man (45) is van die rotse afgeruk en in die see ingetrek.
'n Geregtelike doodsondersoek is deur die polisie geopen, het Meiklejohn gesê.
Talle hengelaars het al so hul lewe verloor deur n onverwagse fratsgolf. Het self al die krag van die stroom beleef wat teru g suig tussen 2 rotsplate met die terugtrek van die see, maar kon net betyds aan n rotspunt vasgryp.